भारत सरकार

वस्त्र मंत्रालय

राज्‍य सभा

**अतारांकित प्रश्न संख्या 1575**

1 जनवरी, 2018 को उत्तर दिए जाने के लिए

**बुनकरों की आर्थिक स्थिति में सुधार**

**1575 श्री रामकुमार वर्मा:**

क्या वस्‍त्रमंत्री यह बताने की कृपा करेंगे कि:

(क) क्या सरकार ने बुनकरों की आर्थिक स्थिति सुधारने के लिए कोई योजना बनाई है;

(ख) यदि हां, तो तत्संबंधी ब्यौरा क्या है; और

(ग) गत 3 वर्षों में हथकरघा से बने कपड़ों का कितना निर्यात हुआ है, तत्संबंधी ब्यौरा क्या है?

उत्तर

**वस्‍त्र राज्‍य मंत्री**

**(श्री अजय टम्‍टा)**

1. **और(ख):** वस्‍त्र मंत्रालय, भारत सरकार द्वारा हथकरघा बुनकरों की आर्थिक स्थिति में सुधार के लिए निम्‍नलिखित योजनाएं कार्यान्वित की जा रही हैं:-

**1. राष्‍ट्रीय हथकरघा विकास कार्यक्रम (एनएचडीपी)**

राष्‍ट्रीय हथकरघा विकास कार्यक्रम (एनएचडीपी) का उद्देश्‍य क्‍लस्‍टर कार्यक्रम, विपणन सहायता, रियायती ऋण आदि जैसे विभिन्‍न हस्‍तक्षेपों के माध्‍यम से हथकरघों के विकास और हथकरघा बुनकरों का कल्‍याण करना है ।

**2. यार्न आपूर्ति योजना (वाईएसएस)**

यार्न आपूर्ति योजना (वाईएसएस) का उद्देश्‍य पात्र हथकरघा बुनकरों को मिल गेट कीमत पर सभी प्रकार का यार्न उपलब्‍ध कराना है । इस योजना के तहत कॉटन, घरेलू सिल्‍क और वूलन हैंक यार्न पर मात्रात्‍मक सीमा के साथ 10% सब्सिडी प्रदान की जाती है ।

**3. व्‍यापक हथकरघा क्‍लस्‍टर विकास योजना**

व्‍यापक हथकरघा क्‍लस्‍टर विकास योजना का उद्देश्‍य ऐसे मेगा हथकरघा क्‍लस्‍टरों का एकीकृत और समग्र विकास करना है जिसमें प्रत्‍येक क्‍लस्‍टर में कम से कम 15000 हथकरघे हों और भारत सरकार द्वारा 40.00 करोड़ रूपए प्रति क्‍लस्‍टर तक की वित्‍तीय सहायता दी जाती है ।

**4. हथकरघा संवर्धन सहायता (एचएसएस)**

हथकरघा बुनकरों की आय में वृ्द्धि करने के लिए हथकरघा उत्‍पादों की उत्‍पादकता और गुणवत्‍ता में सुधार करने हेतु बुनकरों को करघे/सहायक उपकरण प्रदान करने के उद्देश्‍य से पहली दिसम्‍बर, 2016 से हथकरघा संवर्धन सहायता (एचएसएस) शुरू की गई थी । इस योजना के तहत करघे/इसके सहायक उपकरणों की 90% लागत भारत सरकार द्वारा वहन की जाती है और शेष 10% लागत लाभार्थी द्वारा वहन की जाती है ।

**5. हथकरघा बुनकरों और उनके बच्‍चों की शिक्षा**

बुनकरों और उनके परिवारों के लिए शैक्षणिक सुविधाएं सुलभ कराने के लिए वस्‍त्र मंत्रालय ने इंदिरा गांधी राष्‍ट्रीय मुक्‍त विश्‍वविद्यालय (इग्‍नू) और राष्‍ट्रीय मुक्‍त विद्यालयी शिक्षा संस्‍थान (एनआईओएस) के साथ समझौता ज्ञापन पर हस्‍ताक्षर किए हैं ।

एनआईओएस, माध्‍यमिक और उच्‍चतर माध्‍यमिक स्‍तर की शिक्षा के कार्यक्रम चलाता है जिसमें हथकरघा बुनकरों के लिए दूरस्‍थ शिक्षा मोड के माध्‍यम से डिज़ाइन, विपणन, व्‍यापार विकास आदि जैसे विशेषज्ञ विषय होते हैं जबकि इंदिरा गांधी राष्‍ट्रीय मुक्‍त विश्‍वविद्यालय (इग्‍नू) हथकरघा बुनकरों और उनके बच्‍चों की भविष्‍य में प्रगति करने की इच्‍छाओं से संबंधित सुलभ और आसानी से सीखे जाने वाले सतत शिक्षा कार्यक्रम चलाता है ।

वस्‍त्र मंत्रालय हथकरघा बुनकरों के परिवारों के अनुसूचित जाति, अनुसूचित जनजाति, बीपीएल और महिला सदस्‍यों के मामले में एनआईओएस/इग्‍नू में प्रवेश फीस के 75% की प्रतिपूर्ति कर रहा है ।

**6. हथकरघा बुनकर व्‍यापक कल्‍याण योजना (एचडब्‍ल्‍यूसीडब्‍ल्‍यूएस):**

**इस योजना के निम्‍नलिखित घटक हैं**

(i)महात्‍मा गांधी बुनकर बीमा योजना (एमजीबीबीवाई), प्राकृतिक /दुर्घटना के कारण मृत्‍यु, दुर्घटना के कारण पूर्ण/आंशिक दिव्‍यांगता के मामले में हथकरघा बुनकरों को जीवन बीमा कवच प्रदान करती है। 18-50 आयु समूह के हथकरघा बुनकरों को 1 जून, 2017 से प्रधान मंत्री जीवन ज्‍योति बीमा योजना और प्रधान मंत्री सुरक्षा बीमा योजना में शामिल कर दिया गया है जबकि 51-59 आयु समूह के हथकरघा बुनकरों को एमजीबीबीवाई में ही रखा गया है ।

(ii)देश में हथकरघा बुनकरों को स्‍वास्‍थ्‍य सुविधाएं प्रदान कर रही स्‍वास्‍थ्‍य बीमा योजना (एचआईएस) को दिनांक 29 मार्च, 2016 से राष्‍ट्रीय स्‍वास्‍थ्‍य बीमा योजना में मिला दिया गया है ।

1. विगत तीन वर्षों के दौरान हथकरघा वस्‍त्रों के निर्यात की मात्रा इस प्रकार है:-

|  |  |  |
| --- | --- | --- |
| **क्र.सं.** | **वर्ष** | **निर्यात की मात्र (करोड़ रू०में)** |
| 1 | 2014-15 | 2246 |
| 2 | 2015-16 | 2353 |
| 3 | 2016-17 | 2392 |

**\*\*\*\***